 

Documentar privind reglementarile legale, adoptate în alte state, privind accesul cetaţenilor la dosarele fostelor servicii secrete

 

Una dintre cerinţele esenţiale, pe care organizaţii ale societăţii civile din unele ţări foste socialiste le-au susţinut după 1990, a fost accesul cetăţenilor la dosarele personale întocmite de organele de securitate. Au adoptat legi speciale în acest domeniu Germania, Republica Federativă Cehă şi Slovacă, Ungaria şi Albania.

În Bulgaria s-a adoptat recent o lege cu un conţinut similar, care urmează să intre în vigoare.

I. Republica Federală Germania

· Germania Federală a adoptat în decembrie 1991 Legea privind documentele Serviciului Securităţii Statului din fosta R.D.G.

· Scopul general al legii îl constituie:

a) asigurarea accesului cetăţenilor la informaţiile deţinute de Serviciul Securităţii Statului (STASI), referitoare la propria persoană;

b) interdicţia folosirii informaţiilor deţinute de STASI pentru lezarea dreptului cetăţenilor la integritate fizică şi morală;

c) garantarea şi facilitarea prelucrării cu caracter istoric, politic şi juridic a informaţiilor STASI;

d) punerea la dispoziţia serviciilor publice şi a altor instituţii a informaţiilor necesare înfăptuirii obiectivelor stabilite prin legea respectivă.

· Potrivit legii, orice persoană are dreptul de a solicita Împuternicitului federal pentru documente STASI informaţii privind propria persoană, cuprinse în documente accesibile, inclusiv de a i se pune la dispoziţie documentele respective spre a le studia. Folosirea informaţiilor şi documentelor obţinute este condiţionată de respectarea celorlalte legi aflate în vigoare.

· Legea prevede că prin folosirea documentelor nu pot fi încălcate interesele legitime ale altor persoane.

· Legea stabileşte anumite interdicţii speciale de folosire a informaţiilor cuprinse în documentele STASI. Astfel, se interzice:

a) folosirea informaţiilor obţinute în cadrul anchetelor întreprinse de organele STASI sau cu prilejul operaţiunilor de supraveghere, dacă informaţiile respective sunt în dezavantajul acestora, cu excepţia situaţiilor privind reabilitarea persoanelor în cauză, a celor dispărute sau decedate şi a situaţiilor ce ţin de protecţia dreptului la integritatea fizică şi morală a persoanelor;

b) în cazul în care parchetul sau instanţele ar decide că folosirea informaţiilor ar împiedica efectuarea procedurii penale pe perioada derulării acesteia. În aceste situaţii, parchetul sau instanţa sunt obligate să facă cunoscută restricţia Împuternicitului federal pentru documentele STASI. Interdictia este înlăturată dacă s-ar limita dreptul de apărare.

· Sunt considerate documente STASI:

a) orice materiale care conţin informaţii, indiferent de forma de stocare (dosare, dischete, hărţi, planuri, înregistrări audio şi video, filme, inclusiv copii ale acestora);

b) programe pentru prelucrarea automată a datelor; în măsura în care ele au apărut la STASI sau la Direcţia judiciară a Poliţiei;

c) dosare predate organelor STASI de către instanţe şi procuratură.

· Nu intră în categoria documentelor STASI:

a) adrese ale organelor STASI alăturate diferitelor acte trimise de acestea unor instituţii publice;

b) documente utilizate înainte de 8 mai 1945;

c) documente sustrase sau luate ilegal de la STASI sau care au fost ascunse.

· Legea consideră persoane lezate prin activitatea STASI acele persoane despre care STASI a adunat informaţii pe baza anchetei informative finalizate sau a supravegherii, inclusiv a anchetei informative secrete. In această categorie nu intră colaboratorii sau agenţii STASI.

Persoanele la care legea se referă cu apelativul de "terţi" sunt cei depre care STASI a cules informaţii.

· Colaboratorii STASI sunt clasificaţi în două categorii:

a) colaboratori titulari;

b) colaboratori neoficiali.

Colaboratorii titulari sunt persoanele care s-au aflat într-o relaţie oficială de serviciu cu STASI şi ofiţerii STASI cu misiune deosebită. Colaboratorii neoficiali sunt persoane care s-au declarat dispuse să furnizeze informaţii către STASI.

· Legea prevede că toate instituţiile publice sprijină pe Împuternicitul federal pentru documente STASI în investigaţiile sale în vederea depistării documentelor instituţiei respective şi prelucrării acestora.. Împuternicitul federal poate cerceta, cu acordul instituţiilor publice, registrele, arhivele şi alte materiale informative, dacă există indicii suficiente privind existenţa unor documente STASI. De asemenea, instituţiile publice sunt obligate să facă cunoscut Împuternicitului federal dacă deţin documente STASI. Intră în categoria documentelor pe care Împuternicitul federal le poate solicita şi documente ale fostului P.S.U.G. şi ale altor partide din R.D.G.

Documentele referitoare la persoanele lezate se pun la dispoziţia Împuternicitului federal, integral, de către serviciile de informaţii federale şi cele ale landurilor.

· Cererea de examinare, documentare sau predare de documente se face în scris. Persoana care solicită accesul la dosarele STASI trebuie să-şi dovedească identitatea.

· Informaţiile solicitate sunt puse la dispoziţie, în scris, de către Împuternicitul federal.

· Documentele pot fi furnizate numai sub formă de copii, sub condiţia ca informaţiile care se referă la alte persoane lezate sau terţi să nu fie dezvăluite.

·Persoanele lezate au dreptul de a solicita, de la 1 ianuarie 1997, ca dosarele cuprinzând informaţii cu privire la persoana lor să rămână secrete.

· Rudele apropiate ale celor care au avut dosare STASI pot cere informaţii pentru:

a) reabilitarea celor dispăruţi sau decedaţi;

b) apărarea dreptului la imagine morală a celor dispăruţi sau decedaţi;

c) cercetarea circumstanţelor în care persoanele respective au decedat sau au dispărut.

· La cerere, colaboratorilor STASI li se pun la dispoziţie informaţii 
care îi privesc. 


· Împuternicitul federal are dreptul să aprobe studierea dosarelor STASI de instituţiile interesate.

· Comisiile parlamentare de anchetă au dreptul să utilizeze dosare STASI.

· Informaţii conţinute în dosare STASI pot fi folosite şi în cadrul procedurii penale de către instanţe şi parchet. Unele categorii de informaţii pot fi folosite şi de serviciile speciale informative la nivel federal sau la nivelul landurilor.

· Dosarele STASI pot fi folosite de instituţiile competente pentru studii istorice şi de politologie, precum şi de mijloacele de informare în masă, în anumite condiţii.

· Imputernicitul federal pentru documentele STASI este o autoritate federală apartinând Ministerului de Interne. Sediul institutiei este în Berlin, dar are filiale şi în unele landuri.

· Imputernicitul federal este ales, pentru un mandat de 5 ani, de Bundestag, la propunerea Guvernului, cu votul majorităţii deputaţilor. Este permisă o singură realegere.

· Împuternicitul federal poate fi demis de şeful statului, la propunerea Guvernului. Funcţia de Imputernicit federal este incompatibilă cu orice altă funcţie remunerată, profesie sau serviciu.

· Pe lângă Imputernicitul federal, şi pentru sprijinirea activităţii acestuia, în unele landuri se pot înfiinţa instituţii similare, cu competenţă locală.

· Legea stabileşte că pe lângă Împuternicitul federal se înfiinţează un Consiliu Consultativ, compus din nouă membri numiţi de şase landuri şi şapte membri numiţi de Bundestag. Membrii Consiliului sunt învestiţi în funcţie de ministerul de interne, pentru o perioadă de 5 ani.

II. Republica Federativă Cehă şi Slovacă

· La 4 octombrie 1991, a fost adoptată Legea privind stabilirea unor condiţii pentru exercitarea anumitor funcţii în organele şi organizaţiile de stat.

· Legea stabileşte că în anumite funcţii publice, expres prevăzute, nu pot fi numiţi sau angajaţi cetăţenii care, în perioada 25 februarie 1948 - 17 noiembrie 1989:

a) au fost lucrători ai Departamentului Securităţii Naţionale în sectorul Securitatea Statului;

b) au figurat în evidenţele Securităţii Statului ca rezident, agent, proprietar de locuinţă conspirativă, informator sau colaborator ideologic al Securităţii Statului;

c) au fost colaboratori ai Securităţii Statului;

d) au fost secretar al organelor de conducere ale Partidului Comunist, de la comitet naţional în sus, membru în prezidiul acestor comitete, membru al C.C. al Partidului Comunist, cu excepţia celor care au deţinut aceste funcţii în perioada 1 ianuarie 1968 - 1 mai 1969;

e) au avut calitatea de lucrător al aparatului de partid din cadrul Departamentului Securităţii Naţionale.

· Cetăţenii care au împlinit vârsta de 18 ani au dreptul să ceară Ministerului Federal de Interne adeverinţe că nu au avut funcţiile mentionate mai sus, pentru a se încadra în anumite funcţii publice.

· Pentru verificarea informaţiilor privind funcţiile considerate indezirabile pentru ocuparea în prezent a unor posturi în aparatul de stat, legea prevede înfiin~area unei comisii independente, formată din preşedinte, vicepreşedinte şi membri. Preşedintele şi vicepreşedintele sunt numiţi şi revocaţi de Prezidiul Adunării Federale.

· Solicitarea adeverinţei se adresează comisiei. Cetăteanul în cauză are dreptul de a-i fi făcute cunoscute toate dovezile, inclusiv materialele scrise, privind persoana sa. Cetăţeanul are dreptul să participe la lucrările comisiei, putând să-şi exprime opiniile cu privire la toate problemele care îl servesc.

· Legea prevede că este interzisă publicarea, fară acordul prealabil scris al cetăţeanului în cauză, a datelor mentionate în adeverinta eliberată. În, lege s-a prevăzut că va fi în vigoare până la 31 decembrie 1996.

Informăm că, în legătură cu această lege, în ziarul "Curierul Naţional" din data de 24 septembrie 1997 a apărut un comentariu sub titlul: "Legea cehă privind nomenclatura comunistă, criticată la Strassbourg” . Redăm alăturat comentariul:

"Adunarea parlamentară a Consiliului Europei a criticat o lege cehă care intenţionează să menţină în afara puterii fostele oficialităţi comuniste, relatează Reuter. Legea din 1991, extinsă pentru 5 ani în 1995, peste veto-ul preşedintelui ceh, Vaclav Havel, interzice oficialităţilor guvernului comunist, care s-au aflat la putere până în 1989, să deţină funcţii-cheie în guvernul actual”.

Legea întruchipează principiul responsabilităţii colective şi nu asigură garanţii suficiente sau dreptul la un proces corect , se arată într-un raport adoptat de adunare.

Un comitet însărcinat cu monitorizarea tranziţiei Republicii Cehe spre democraţie a declarat că, în alte privinţe, este satisfăcut de progresele obţinute de către această ţară în amendarea legislaţiei sale.

III. Albania

· Legea nr.8001 din 22 septembrie 1995 pentru genocid şi crimele împotriva omenirii, acute în Albania pe durata dominaţiei comuniste pentru motive politice, ideologice şi religioase.

Potrivit articolului 3 din lege, nu pot fi aleşi în organele centrale şi locale ale puterii şi nici nu pot să fie numiti în administratia înaltă a statului, în sistemul judiciar şi în mass-media, până la 31 decembrie 2001, autorii, iniţiatorii şi executorii crimelor care fac obiectul de reglementare al legii, care au fost, până la 31 martie 1991, membri ai Comitetului Politic Executiv şi ai C.C. ale Partidului Muncitoresc Albanez şi ale Partidului Comunist Albanez, miniştri şi deputaţi ai Adunării Populare, membri ai Consiliului Prezidenţial, şefi ai Curţii Supreme, procurori generali, primisecretari ai judeţelor, angajaţi şi colaboratori ai Securităţii Statului, ca şi denunţătorii-martori împotriva inculpaţilor la procesele politice, cu excepţia cazurilor când au acţionat împotriva liniei oficiale şi s-au retras singuri, în mod public.

IV. Ungaria

· Parlamentul Ungariei a adoptat, în 1994, Legea nr.XXVII privind controlul unor persoane care îndeplinesc funcţii importante şi Oficiul istoric.

· Legea se aplică tuturor persoanelor cărora, potrivit funcţiei sau demnităţii pe care o ocupă, le incumbă obligaţia de a depune jurământ în fata Parlamentului sau a Preşedintelui Republicii, precum şi persoanelor alese de forul legislativ.

· Prin lege se recunoaşte dreptul de control asupra categoriei de persoane menţionate, pentru a se constata dacă:

a) au îndeplinit serviciul militar, în calitate de ofiţer deschis sau "strict conspirat la Divizia III/III a Ministerului de Interne" sau la secţii speciale ale Poliţiei Politice;

b) au efectuat activităţi în folosul organismelor cărora le-au revenit atribuţii de poliţie secretă (dacă au semnat declaraţie de acceptare a unor însărcinări în cadrul unei reţele şi dacă au întocmit rapoarte; dacă au primit din partea Poliţiei Politice drepturi băneşti, precum şi alte facilităţi; dacă au îndeplinit în anii 1956 - 1957 serviciu în unităţile de menţinere a ordinii; dacă au îndeplinit funcţii politice sau de stat în care, pentru elaborarea deciziilor lor, au primit informări despre informaţii ce ţineau de însărcinările organelor de poliţie secretă).

Potrivit legii, controlul persoanelor trebuie efectuat în următoarea ordine:


1. deputaţii; 2. preşedintele republicii; 3. membrii Guvernului; 4. preşedintele şi vicepreşedinţii Curţii de Conturi; 5. membrii Curţii Constituţionale; 6. preşedintele Curţii Supreme de Justiţie; 7. procurorul general, ş.a.

· Controlul este efectuat de o comisie compusă din doi sau mai mulţi judecători numiţi de Parlament, la propunerea Comisiei pentru Siguranţă Naţională a Parlamentului, cu aprobarea Curţii Supreme de Justiţie, pentru o perioadă determinată de către Parlament;

· Membrii comisiei sunt independenţi şi se subordonează legii. Nici un membru al Comisiei nu poate fi tras la răspundere, în faţa unei instanţe sau a altei autorităţi, pentru fapte comunicate sau opinii exprimate în cursul îndeplinirii însărcinării primite.

· Comisia, respectiv Comisia pentru Siguranţă Naţională a Parlamentului, poate studia, cu respectarea normelor legale privitoare la protecţia secretelor şi informaţiilor personale, documentele referitoare la persoanele controlate, aflate în administrarea Oficiului istoric, precum şi pe cele păzite la Ministerul de Interne, până la predarea lor către Oficiul istoric.

· Comisia, respectiv Comisia pentru Siguranţă Naţională a Parlamentului, poate cere informaţii, referitoare la numele şi domiciliul din documentele administrate de ministrul de interne, ministrul apărării şi ministrul însărcinat cu coordonarea serviciilor secrete, în vederea stabilirii identităţii şi a domiciliului persoanei controlate sau audiate în calitate de martor.

· Comisia pronunţă deciziile prin vot secret, cu majoritate de voturi.

· Dacă Comisia stabileşte prin decizie că persoana controlată a efectuat activităţile care cad sub incidenţa legii, adresează persoanei respective cererea de a demisiona din funcţiile pe care le deţine, în termen de 30 de zile.

· Decizia Comisiei poate fi atacată prin apel în faţa instanţelor judecătoreşti.

· Decizia Comisiei se face publică după epuizarea termenelor procedurale privind atacarea ei sau după respingerea apelului.

· Documentele pe baza cărora Comisia a luat decizia sunt predate Oficiului istoric.

· Oficiul istoric are în atribuţia sa administrarea:

a) documentelor elaborate de fostele secţii ale Poliţiei Politice;

b) alte documente ale Diviziei III a Ministerului de Interne şi cele ale fostului Departament de informaţii al Statului Major al Armatei Populare din Ministerul Apărării;

c) documentele elaborate în urma procedurii comisiei însărcinate cu controlul persoanelor care cad sub incidenţa legii.

· Preşedintele şi vicepreşedintele Oficiului istoric sunt numiţi şi, respectiv, eliberaţi din funcţie de către preşedintele republicii, la propunerea primului ministru. Înainte de numire, persoanele propuse sunt audiate de Comisia pentru Siguranţă Naţională a Parlamentului, Comisia juridică pentru problemele minorităţilor şi Afaceri Religioase, respectiv Comisia de cultură şi presă. Mandatul are o durată de şapte ani şi poate fi reînnoit o singură dată.

· Mandatul Preşedintelui Oficiului juridic şi al vicepreşedintelui încetează înainte de termen:

a) prin demisie;

b) prin decesul titularului;

c) prin eliberarea din funcţie;

d) datorită incompatibilităţii.

Este nedemn pentru a îndeplini funcţia de preşedinte sau vicepreşedinte al Oficiului persoana care a fost condamnată pentru săvârşirea conştientă a unei infracţiuni.

· Oficiul istoric are următoarele atribuţii principale:

a) asigură celor în cauză exercitarea dreptului de a lua cunoştinţă de informatiile referitoare la ei;

b) asigură furnizarea, către comisia pentru controlul persoanelor care îndeplinesc funcţii importante, respectiv, Comisiei pentru Siguranţă Natională a Parlamentului, de informaţii şi documente necesare pentru desfăşurarea procedurii prevăzute de lege;

c) asigură desfăşurarea activităţii de cercetare;

d) asigură respectarea normelor de protecţie a secretelor în privinţa informaţiilor privind secretul de stat şi secretul de serviciu.

· Persoana în cauză poate lua cunoştintă de informaţiile referitoare la ea, aflate în documentele administrate de Oficiul istoric.

După data de 30 iunie 2000, orice persoană, care figurează în documentele administrate de Ofidiul istoric, indiferent de motivele pentru care apare acolo, poate cere ştergerea informaţiilor personale din documente considerate ca fiind de valoare perenă, dar persoana în cauză, prin declaraţie scrisă, poate interzice, pe o durată de maximun 90 de ani de la apariţia informaţiei, cercetarea informaţiei respective, care a fost realizată prin metode de informare secrete şi care nu se referă la activitatea publică, socială, politică a persoanei în cauză.

· Pe baza avizului prealabil al Parlamentului, respectiv, al comisiei de specialitate, ori în cazuri care necesită măsuri urgente, cu informarea lor ulterioară, serviciile de siguranţă naţională, Ministerul Apărării Patriei şi Ministerul de Interne pot consulta documentele, dacă acest lucru este necesar, pentru executarea îndatoririlor legale în scopul apărării siguranţei naţionale, a apărării patriei sau a prevenirii unor infracţiuni.

Legea a intrat în vigoare la 1 iulie 1994. 

